KIRJALLINEN KYSYMYS E-2092/01 esittäjä(t): Paul Rübig (PPE-DE) komissiolle. Korkeakouluopintojen tunnustaminen ja niiden yhdenmukaisuus arkkitehtidirektiivin kanssa.



Virallinen lehti nro 093 E , 18/04/2002 s. 0059 - 0060



KIRJALLINEN KYSYMYS E-2092/01 esittäjä(t): Paul Rübig (PPE-DE) komissiolle (13. heinäkuuta 2001) Aihe: Korkeakouluopintojen tunnustaminen ja niiden yhdenmukaisuus arkkitehtidirektiivin kanssa Liechtenstein on täyttänyt ilmoitusvelvollisuutensa Vaduzissa sijaitsevan arkkitehtikorkeakoulun osalta arkkitehtidirektiivissä 85/384/ETY(1) olevan 7 artiklan mukaisesti. Eftan valvontaviranomainen katsoi tämän ilmoituksen olevan ETA-sopimuksen mukainen, kuten 8. helmikuuta 2001 ilmestyneen Euroopan yhteisöjen virallisen lehden C 42 sivulta 14 käy ilmi(2). Viisi EU:n jäsenvaltiota kuitenkin ilmaisi asiasta varauksensa ja lähetti asian lisäkäsittelyä varten ETA:n sekakomiteaan, minkä tavoitteena oli saada asiassa aikaan päätös kuuden kuukauden sisällä. Mitään tällaista päätöstä ei kuitenkaan ole annettu tähän päivään mennessä. Suurin osa kyseisen korkeakoulun oppilaista on kotoisin EU:n jäsenvaltioista, joten ei ole hyväksyttävää, että asiassa vallitsee oikeudellinen epävarmuus kyseisen koulutuksen yhdenmukaisuudesta arkkitehtidirektiivin kanssa ja kaikista siihen liittyvistä ongelmista, jotka koskevat pääsyä rakennus- ja kaupunkisuunnittelualan ammatteihin. Missä määrin jäsenvaltioiden ja komission välisissä asiaa koskevissa neuvotteluissa on edistytty tai milloin todennäköisesti annetaan virallinen päätös siitä, tunnustetaanko edellä mainitussa korkeakoulussa suoritetut opinnot kaikissa ETAan kuuluvissa maissa ja EU:n jäsenvaltioissa? (1) EYVL L 223, 21.8.1985, s. 15. (2) EYVL C 42, 8.2.2001, s. 14. Christopher Pattenin komission puolesta antama vastaus (6. syyskuuta 2001) Liechtensteinin ammatillisen korkeakoulun arkkitehtitutkinnon tunnustamista koskevasta asiasta keskusteltiin ETA:n sekakomitean 81. kokouksessa 15. joulukuuta 2000 sekä uudelleen seuraavassa kokouksessa 25. tammikuuta 2001, missä yhteydessä yhteisö ilmaisi selvästi, ettei se tulisi tunnustamaan kyseistä tutkintoa. Euroopan vapaakauppaliiton (EFTA) kanta oli kuitenkin se, että sopimuksen mukaan asia kuului EFTAn valvontaviranomaisen (ESA) toimivallan alaan. Tämän seurauksena sekakomitean 83. kokouksessa 23. helmikuuta 2001 puheenjohtaja totesi, että oli käynyt ilmi, että EFTAn valvontaviranomainen oli julkaissut Euroopan yhteisöjen virallisessa lehdessä tiedonannon, jossa todettiin, että kaikkien sopimuspuolten tulisi tunnustaa kyseinen tutkinto. Kyseisessä tiedonannossa kuitenkin jätettiin huomiotta se, että jo joulukuussa 2000 komissio oli pidättänyt itsellään oikeuden olla tunnustamatta kyseistä tutkintoa ja ilmoittanut sekakomitealle tammikuussa 2001 käyttävänsä oikeuttaan. Puheenjohtaja paheksui syvästi kyseistä tiedonantoa, joka antoi lukijoille vääränlaisen kuvan tilanteesta. Asian ollessa näin Liechtensteinin ammatillisen korkeakoulun arkkitehtitutkintoa ei tunnusteta yhteisön alueella. Yksi tutkintoon kuuluvista opintojaksoista ei täytä tutkintojen, tutkintotodistusten ja muun muodollista pätevyyttä osoittavan näytön keskinäisestä tunnustamisesta arkkitehtialalla 10. kesäkuuta 1985 annetun direktiivin 85/384/ETY vaatimuksia, mukaan luettuina toimenpiteet sijoittautumisoikeuden ja palvelujen tuottamisen vapauden tosiasiallisen toteutumisen edistämiseksi. Osapuolten välillä on parhaillaan käynnissä neuvottelut ratkaisun löytämiseksi. Liechtensteinin odotetaan tekevän kesäloman jälkeen ehdotuksen, jonka komissio ottaa pikimmiten tarkkaan harkintaansa.